
I. 
Charakteristika

1. Nebezpečné látky a prípravky (ďalej len „nebezpečné látky“) sú látky a prípravky, ktoré vykazujú jednu alebo viacej nebezpečných vlastností.

2. Za haváriu nebezpečnej látky je považovaná mimoriadna udalosť, keď sa nebezpečná látka vyskytne mimo kontrolu v takom množstve, že sú ohrození ľudia, zvieratá a životné prostredie a sú potrebné záchranné a likvidačné práce.

3. Mimo kontrolu sa nebezpečná látka môže dostať únikom z nádob alebo zariadení. Nebezpečné látky sa môžu vyskytovať tam, kde sa vyrábajú, spracovávajú, skladujú alebo pri ich preprave.

4. Charakteristickými znakmi, ktoré vypovedajú na mieste zásahu o prítomnosti nebezpečných látok, sú tieto:

a) označenie prepravného prostriedku alebo obalu výstražnými tabuľami, identifikačnými tabuľami, bezpečnostnými tabuľami a manipulačnými značkami,

b) technologické zariadenia (otvorené technologické prevádzky, skladovacie priestory a pod.),

c) zmena farby alebo odumieranie vegetácie, úhyn živočíchov v blízkom okolí havárie,

d) zvláštne sprievodné javy pri horení a rozvoji požiaru, napr. neobvyklá farba plameňa, dym, zápach, ale aj výbuchy, žíhavé plamene, spontánne horenie, rýchle šírenie požiaru a to aj po nehorľavých materiáloch,

e) tvorenie sa hmly, vlnenie vzduchu, sykot unikajúceho plynu,

f) prítomnosť zvláštnych obalov, sklenených nádob, tlakových fliaš alebo nádob pokrytých izolačnou vrstvou,

g) zdravotné ťažkosti zasiahnutých osôb, napríklad sťažené dýchanie, slzenie, pálenie očí alebo nevoľnosť .

5.  Zásahy pri výskyte nebezpečných látok sú charakterizované
     a)  potrebou nasadenia ochranných prostriedkov a technických prostriedkov, ktoré sú určené interným predpisom pre prácu s nebezpečnými látkami a špeciálnych hasív,
     b) 
potrebou zapojenia odborne vyškolených hasičov - špecialistov prvého zásahu, osádok vozidiel určených na likvidáciu havárií s únikom nebezpečných látok, chemicko-enviromentálných družstiev a ďalších zložiek integrovaného záchranného systému, spoluprácou s inštitúciami a orgánmi verejnej a štátnej správy, odborníkmi a pôvodcom havárie,
     c)
nebezpečenstvom výbuchu, intoxikacie, poleptania, infekcie a nebezpečenstvom ionizujúceho žiarenia.
II. 
Úlohy a postup činnosti

1. Úlohou zasahujúcich hasičov pri havárii nebezpečných látok sú činnosti na zníženie bezprostredných rizík a na obmedzenie rozsahu havárie s cieľom stabilizovať situáciu.
2. Úlohy a postup činnosti zasahujúcich hasičov závisia na vybavení jednotky ochrannými prostriedkami a ďalšími prostriedkami pre prácu s nebezpečnými látkami počtu hasičov, ktorí sa nachádzajú na mieste udalosti. Činnosť zasahujúcich hasičov musí byť bezpečná a ich činnosťou nesmú byť vyvolané neúnosné rizika pre okolie.
3. Po príjazde na miesto zásahu sa musí dodržať:

a)  priblíženie k miestu havárie musí byť spravidla po smere vetra a smer vetra neustále kontrolovať,

   b) nepribližovať sa s mobilnou technikou do bezprostrednej blízkosti miesta mimoriadnej udalosti.
4.   Úlohou každej zasahujúcej zložky hasičov pri havárií s nebezpečnou látkou je vykonať tieto prvoradé opatrenia:

   a)  prieskumom zistiť, či ide o haváriu s nebezpečnou látkou,

b) opatrenia na záchranu osôb a zvierat, uzavretie miesta havárie, privolanie pomoci odborne vyškolených hasičov predurčených pre zásahy na havárie s nebezpečnou látkou,

c) komunikácia s odborníkmi a s pôvodcom havárie.

5. Zasahujúca zložka s odborne vyškolenými hasičmi predurčená pre zásahy na havárie s nebezpečnými látkami vykonáva činnosti zamerané na zníženie bezprostredných rizík a na obmedzenie rozsahu havárie.

6. Pokiaľ sa nezistí, o akú nebezpečnú látku ide, musia byť vykonané opatrenia zasahujúcich hasičov v tomto poradí:

a) s ohľadom na smer vetra zaistiť dostatočný odstup od miesta havárie alebo výskytu nebezpečnej látky - spravidla 100 m,
b) uzavrieť miesto havárie a určiť pásmo priameho ohrozenia a hranicu bezpečnej oblasti,

c) vylúčiť iniciačné zdroje,

d) nasadiť na prieskum a na prácu v pásme priameho ohrozenia čo najmenší počet hasičov, najmenej však dvoch, pracovať s najvyšším stupňom ochrany a pripraviť pracovisko na dekontamináciu,

e) istiť hasičov v oblasti ohrozenia,

f) pripraviť hasiace prostriedky pre požiarny zásah (trojnásobná požiarna ochrana t. j. voda, pena a prášok),

g) pokiaľ je to možné, zabrániť ďalšiemu úniku alebo rozširovaniu nebezpečnej látky,

h) pokúsiť sa identifikovať nebezpečnú látku, zaobstarať informácie o jej nebezpečenstve,

i) pokiaľ je to možné, vykonať opatrenia na zachytenie alebo na odstránenie nebezpečnej látky,

j) priebežne hodnotiť situáciu.

7. Cieľom prieskumu je identifikácia nebezpečenstva a posúdenie alternatív pre stanovenie postupov a cieľov zasahujúcej zložky. Pri rozhodovaní o postupe a stanovení cieľov veliteľ zásahu posúdi
a) druh havárie (samovoľný únik, požiar, výron plynu, výbuch alebo dopravná nehoda),

b) možné množstvo uniknutej nebezpečnej látky,

c) veľkosť zasiahnutej plochy,

d) skupenstvo a možnosti jeho zmeny,

e) rizika vyplývajúce z úniku  nebezpečnej látky,

f) možnosť šírenia nebezpečnej látky nad povrchom zeme ale aj kanalizáciou, odvodňovacími jarkami a podobne, smer, rýchlosť vetra a vývoj počasia,

g) reliéf terénu a hustotu osídlenia,

h) ohrozenie povrchových alebo podzemných vôd,

i) zdroje iniciácie a možnosť výbuchu,

j) rýchlosť úniku nebezpečnej látky a rýchlosť jej šírenia,

k) možnosti na zastavenie alebo obmedzenie úniku a šírenia nebezpečnej látky.

8.  Pri zásahu na nebezpečnú látku treba okrem obvyklých úloh veliteľa zásahu
a) organizovať príjazd síl a prostriedkov z náveternej strany s ohľadom na možnosti šírenia nebezpečných látok,

b) počítať pri rozmiestňovaní a nasadzovaní síl a prostriedkov s tým, že situácia sa môže rýchlo a neočakávane zmeniť,

c) zohľadniť špecifiká taktiky zásahu s ohľadom na rizika vyplývajúce z prítomnej nebezpečnej látky a z podmienok na mieste zásahu,

d) používať na identifikáciu nebezpečnej látky a jej nebezpečenstva dostupné informačné zdroje na mieste zásahu a databázu vedenú na operačných strediskách, operačných pracoviskách a informačných strediskách,

e) vyžadovať spoluprácu vecne príslušných orgánov, ktoré majú pôsobnosť v rozhodovaní a v plnení povinností u právnickej osoby a  fyzickej osoby           -podnikateľovi, u ktorej došlo k havárií (pôvodca havárie) podľa osobitných predpisov,

f) vyžadovať spoluprácu právnických osôb a fyzických osôb, ktoré vlastnia špeciálne prostriedky na zásah a spoluprácu ostatných zložiek integrovaného záchranného systému,

g) rozdeliť priestor zásahu na zóny s charakteristickým nebezpečenstvom, ktoré organizačne zaistí bezpečnosť síl a prostriedkov a ich minimálnu kontamináciu; ide najmä o
1g. bezpečnú oblasť, napríklad priestor pre zdravotnú službu a nástupný priestor, 

 2g.  ochranné pásmo (dekontaminačný priestor),

 3g.  pásmo priameho ohrozenia,
h) stanoviť režim práce a spôsob ochrany zasahujúcich hasičov,

i) posúdiť potrebu informovať obyvateľstvo o situácií v mieste zásahu vrátane priestoru predpokladaných účinkov mimoriadnej udalosti a predísť možnej panike, včas prijať potrebné preventívne opatrenia alebo režimové opatrenia, vyrozumieť obyvateľov, príslušné inštitúcie a orgány verejnej správy, posúdiť nutnosť evakuácie obyvateľstva alebo inej ochrany,

j) posúdiť potrebu informovať podniky alebo inštitúcie, ktoré môžu byť dotknuté účinkami mimoriadnej udalosti (spracovanie vody, nasávanie vzduchu do objektov a podobne),

k) podieľať sa na prognóze  ďalšieho vývoja havárie s ohľadom na možnosť ďalšieho stupňovania.

III. 
Očakávané zvláštnosti


Pri zásahu na nebezpečné látky treba počítať s týmito komplikáciami:

a) nedostatok síl a prostriedkov,
b) nebezpečná látka môže mať niekoľko nebezpečných vlastností,
c) rozdiel medzi označením nebezpečnej látky a skutočne prítomnou nebezpečnou látkou,
d) nedá sa spoľahlivo určiť uniknuté množstvo nebezpečnej látky,
e) náhla zmena situácie a dôsledkov reakcie nebezpečnej látky,
f) vzájomná reakcia látok,
g) náhla zmena meteorologických podmienok,
h) nepriaznivý vplyv meteorologických podmienok na šírenie látok,
i) rýchlym šírením plynných látok v ovzduší,
j) nebezpečnú látku nie je možné identifikovať,
k) nedisciplinovanosť obyvateľstva v dodržiavaní stanovených režimových opatrení, podcenenie nebezpečenstva,
l) podcenenie nebezpečenstva od spolupracujúcich zložiek integrovaného záchranného systému a nerešpektovanie organizácie priestoru zásahu,
m) správanie nebezpečnej látky nemusí byť totožné s deklarovanými vlastnosťami,
n) nie je možné zamedziť úniku nebezpečných látok alebo odstaviť technológiu,
o) skryté a ťažko pozorovateľné šírenie nebezpečnej látky,
p) nebezpečné vlastnosti nebezpečnej látky sa môžu prejaviť s určitým oneskorením a na nepredpokladanom mieste.

